
АНАЛИЗ
относно определяне на метод за изчисляване на ТБО

С постановление №93 от 04 април 2024 години Министерски съвет приема наредба за реда за изготвяне и образеца на план-сметката за относимите разходи за извършване на дейностите по предоставяне на услугите, за които се заплаща таксата за битови отпадъци, и за начина на изчисляване размера на таксата при прилагане на основите, предвидени в Закона за местните данъци и такси.

Настоящият анализ е изготвен на база информация, с която разполага Община Белослав, по отношение на данъчните субекти, данъчните обекти, друга информация от значение за настоящия анализ. Данните се ползват от общината като  необходима база по отношение разработване и установяване на възможностите, които са най-подходящи и могат да се въведат при определяне на нова основа за определяне на такса битови отпадъци. 
Такса битови отпадъци е основната местна такса, но за разлика от останалите такси, за които основно се прилага принципът за разходно ориентиран размер, за таксата битови отпадъци е налице и изискване на задължително обвързване на нейния размер с количеството битови отпадъци. Тя има и строго целеви характер, като с постъпленията от такса битови отпадъци могат да се финансират само разходите на общината за дейностите по чистотата и тези, произтичащи от ЗУО, определени в годишна план-сметка.
Съгласно действащото законодателство 2025 г. ще остане последната година, през която като основа за определяне на ТБО може да се ползва данъчната оценка на имота. От 1 януари 2026 г. предстои преминаване към изчисляване на такса битови отпадъци на количество.
Необходимо е  да се предприемат мерки за въвеждане на принципа „замърсителят плаща“, като всяка Община трябва да прецени кой метод е най-рационален за нея и да разработи методика за прилагането и функционирането му. Основите за определяне на размера на таксата за битови отпадъци, които общинският съвет може да приеме, са:
· за услугата по събиране и транспортиране на битови отпадъци до съоръжения и инсталации за тяхното третиране:
а) индивидуално определено количество битови отпадъци за имота, включително чрез торби с определена вместимост и товароносимост;
б) количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране;
в) брой ползватели на услугата в имота;
·  за услугата по третиране на битовите отпадъци в съоръжения и инсталации:
а) индивидуално определено количество битови отпадъци за имота, включително чрез торби с определена вместимост и товароносимост;
б) количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране;
в) брой ползватели на услугата в имота;
· за услугата по поддържане на чистотата на териториите за обществено ползване в населените места и селищните образувания в общината:
а) брой ползватели на услугата в имота;
б) разгъната застроена и/или незастроена площ на недвижимия имот.

Общинският съвет може да приеме различни основи за отделните населени места, за отделните зони в тях, за селищните образувания, за различните категории задължени лица и за отделните услуги по чл. 62 от ЗМДТ, като бъдат посочени изрично мотивите за различните основи при спазване на принципа за понасяне на разходите от причинителя или притежателя на отпадъците. Същевременно разпоредбата на чл.67, ал.4 от ЗМДТ акцентира, че количеството битови отпадъци е водеща основа за определяне на размера та таксата за битови отпадъци.
Приемането на коя да е от посочените основи изисква действия от страна на общинска администрация за осигуряване на достатъчно информация, която да обезпечи взимането на решения от общински съвет за избор на основа за определяне на размера на таксата битови отпадъци.
За отделните основи, могат да се подчертаят някои слаби и силни страни, които да послужат като ориентир при вземане на решение, а именно:

 ЗА ОСНОВА: Индивидуално определено количество битови отпадъци за имота, включително чрез торби с определена вместимост и товароносимост;


	СИЛНИ СТРАНИ
	СЛАБИ СТРАНИ

	Собствениците/ползвателите в имота декларират брой на използваните торби в годината
	Не може да се установи действително броя на използваните торби през годината и остатък за следващата

	
	Има вероятност да се увеличи броя на нерегламентираните сметища



При приемане на основа индивидуално определено количество битови отпадъци за имота чрез торби с определена вместимост и товароносимост същите се закупуват от задължените лица по ред, определен в наредбата по чл. 9. Общинският съвет може да определи минимален брой торби, които да бъдат закупени от задължено лице за календарна година, съобразен с извършения анализ за минималното количество битов отпадък, генерирано от един ползвател на услугата в дадено населено място, селищно образувание или зона. Когато закупените за годината торби надхвърлят действително изразходваните през годината, останалите торби се използват през следващата година, като се приспаднат от определения за нея минимален брой и се заплаща само разликата
За Общината е труднопостижима задача да определи действително използвани ли са закупените торби, колко от тях не са използвани през годината и могат да се използват през следващата. Декларирането на този факт също не може да гарантира действителния брой използвани и неизползвани торби за битов отпадък.
Общинският съвет при определяне размера на таксата за битови отпадъци може да приема допълнително диференциране съобразно вида на битовия отпадък.

ЗА ОСНОВА: Количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране;


	СИЛНИ СТРАНИ
	СЛАБИ СТРАНИ

	Технически сертификат с информация за  определена вместимост на съдовите
	Не може да се установи конкретното запълване на съда /т. е не пълна вместимост/

	Поддържа се регистър на броя съдове за БО в имот 
	Необходима е точна съпоставка с регистъра по адрес на имота и собственик

	
	Необходимост от подаване на информация и своевременно актуализиране

	
	Морфологичен анализ на отпадъка от съответния имот с цел определяне вместимост и плътност на съда

	
	Закупуване на техника и извършване на инвестиции с цел точно и правилно измерване на количество отпадъци



На територията на община Белослав във всеки имот са разположени кофи за битови отпадъци, включени в регистър, по подадени заявления за осигуряването им. Предвид  това такса битови отпадъци е възможно да се базира на обема на предоставените съдове, които се извозват по график седмично. Отделно от това в границите на населените места са разположени контейнери за битови отпадъци, както и такива за разделно събиране. Тъй като контейнерите са разположени на обществени места, не е целесъобразно изчисляването на разхода да се базира на количество вместимост, необходимо е да се използват данни, които са налични за общината като това може да са броя на ползвателите или РЗП/ЗП на имотите и др.
При определяне на количеството генерирани отпадъци е възможен вариант, в който  в някои от имотите да не се образуват отпадъци и да не се изисква сметосъбиране там. Това са предимно незастроените дворни места, и тези,  които не се използват  през цялата година и такива, които се използват през определен период от нея. Това е свързано със допълнително данни за действителното използване на имота и гарантирането, че услуга по събиране не се извършва.
Количеството на отпадъците за един съд за събиране на битови отпадъци се определя в зависимост от вида на съда и неговата вместимост, преобразувана в тегло съобразно плътността на отпадъка, определена в резултат на морфологичния анализ на отпадъците за общината. Тук отново са необходими допълнителни измервания, изчисления и анализи, възложени на външни изпълнители.
Честотата на събиране и транспортиране на съдовете за съхранение на битовите отпадъци се определя със заповед на кмета на общината и по закон се обявява публично до 31 октомври на предходната година. Това е величина, която може да се използва при конкретните изчисления.
При приемане на основа „количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране“, общинският съвет, при определяне размера на таксата за битови отпадъци, може да приема допълнително диференциране съобразно вида на битовия отпадък – смесен, биоотпадък, рециклируем битов отпадък и други. Това от своя страна налага допълнително изчисления и измерване на количества, което ще е свързано с възлагане на задачи  на външни изпълнители,  закупуване на техника, наемане на персонал, което ще увеличи разхода за услугата.
ЗА ОСНОВА: Брой ползватели на услугата в имота;


	СИЛНИ СТРАНИ
	СЛАБИ СТРАНИ

	Използват се ДЕКЛАРИРАНИ ДАННИ-брой собственици и/или ползватели
	Нецелесъобразно е да се използват данните от преброяването, предвид периода, за които се отнасят и необходимостта от деклариране на данни от собствениците, както и ръчно въвеждане на данни в системата

	Диференциране съобразно ползвателите на имота
	Брой на ползвателите е ежедневно променяща се величина, което изисква използване на данни към определен момент

	
	Незаинтересованост от страна на собствениците и лицата пребиваващи в имота да актуализират адресната си регистрация при промяна в адреса или собствеността върху имота



При определяне на броя на ползвателите на услугата в имота и на територията на общината се взема предвид броя на всички лица, които използват имота, а именно:
1. за граждани – собственици и/или лица с учредено вещно право на ползване, и/или наематели, и/или лица с настоящ адрес в недвижимия имот, и/или обитатели по смисъла за Закона за управление на етажната собственост, и/или лица, които пребивават в имота на друго основание; 
2. за предприятия – собственици и/или лица с учредено вещно право на ползване, и/или концесионери, и/или наематели, и/или лица, на които имотите са предоставени за управление, и/или заети и наети от предприятията лица, и/или лица, които пребивават в имота на друго основание.
Годишният размер на частта от таксата за битови отпадъци за задълженото лице според броя ползватели в имота се раздели на задължените за имота лица. Наредбата предвижда  необходимата информация за броя на ползвателите на услугата във всеки  имот се събира служебно и/или чрез подаване на декларация по ред, определен в наредбата по чл. 9 от Закона за местните данъци и такси, като за всяка последваща промяна на броя ползватели на услугата в имота, задължените лица подават декларация по образец, ред и в срок, определени в наредбата по чл. 9 от Закона за местните данъци и такси.
	 При изчисляване размера на таксата за битови отпадъци се взема предвид и допълнителното диференциране при основа „брой ползватели на услугата в имота“ съобразно населените места в общината и отделните зони в тях, вида на имота, неговото предназначение и вида на извършваната в имота икономическа дейност, в случай че такова е прието от общинския съвет. 
	При основа брой ползватели на услугата в имота използваме декларирани данни и приемаме  като такива лицата по чл.11 от ЗМДТ
	Общинският съвет при определяне на размера на таксата за битови отпадъци може да приема допълнително диференциране съобразно населените места в общината и отделните зони в тях, вида на имота, неговото предназначение и вида на извършваната в имота икономическа дейност

ЗА ОСНОВА: Разгъната застроена и/или незастроена площ на недвижимия имот.

	СИЛНИ СТРАНИ
	СЛАБИ СТРАНИ

	Използват се декларирани данни 
	Не всички сгради са декларирани /незаконно построени или без необх. документи/

	Предоставя се възможност за деклариране на нови и точни данни 
	



Общинският съвет при определяне на размера на таксата за битови отпадъци може да приема допълнително диференциране съобразно населените места в общината и отделните зони в тях, вида на имота, неговото предназначение и вида на извършваната в имота икономическа дейност.
От изложеното до тук можем да заключим, че почти не е възможно да се въведе такса за битови отпадъци, която да е справедлива и да се харесва за всички. 
За общината лесно може да се каже какъв е общия генериран обем отпадъци като се използва обема на съдовете битов отпадък и превозните средства, с които се изхвърлят, но количеството отпадък от различните потребители е трудно определяема величина, което ще изисква усилия и допълнително средства за постигането й, в случай че се наложи. Реално измерено количество отпадък изчислен точно и абсолютно вярно е възможно единствено при използване на технически средства, допълнителни измервания и човешки ресурс, което ще оскъпи услугата по събиране на отпадъците.
Законът предоставя възможност за определяне на различна такса за различните населени места, като се анализират честотата на сметосъбирането, разстоянието между населеното място и мястото за събиране на отпадъците, предвид направения разход. Колкото по-обикновен е начина за определяне, толкова ще е по-нисък разхода по администрирането на услугата.
Общинският съвет може да приеме различни основи за отделните населени места, за отделните зони в тях, за селищните образувания, за различните категории задължени лица и за отделните услуги, за които се заплаща таксата за битови отпадъци, като бъдат посочени изрично мотивите за различните основи.
С чл.67, ал.13 от ЗМДТ законодателя предоставя възможност обстоятелствата, които имат значение за изчисляване на ТБО при различните основи, както и всяка тяхна промяна да се установява служебно и/или чрез подаване на декларация от данъчно задължените лица по образец, ред и срок, определен в Наредбата.

От всичко изложено става ясно, че общината трябва да се води от данни, които се събират лесно и се актуализират лесно, т.к някой данни се променят много често и не се поддържат в актуален вид.

